**ЗАПИСНИК**

**oд 399-та седница на Судскиот совет на**

**Република Северна Македонија**

Седницата се одржа на ден: 05.04.2022, вторник во 10:40 часот во салата за седници.

Присутни членови:

* **Павлина Црвенковска**, претседател
* **м-р Селим Адеми**, заменик претседател
* **Киро Здравев**, член
* **Ханиф Зендели**, член
* **Зоран Теофиловски**, член
* **Гордана Спиреска**, член
* **Мери Радевска**, член
* **Лорета Горгиева**, член
* **Сашко Георгиев**, член
* **Мирсад Суроји**, член
* **м-р Тања Чачарова Илиевска**, член
* **м-р Миљазим Мустафа**, член
* **Весна Дамева**, член

Отсутни членови:

* **Беса Адеми**, претседател на Врховен суд
* **д-р Никола Тупанчевски**, министер за правда

Присутни од стручната служба:

* **Весна Толева**, ВД генерален секратар
* **Љубиша Арсиќ**, државен советник
* **м-р Вера Андрејчин**, советник
* **Ален Раденковиќ**, помлад соработник

Седницата е отворена за јавноста и на неа присуствуваа:

* Претставник од **Институт за човекови права**
* Претставник од **Коалиција сите за правично судење**

Согласно чл. 8 ст. 1 од Законот за Судскиот совет Седницата ја отвори и со неа раководеше претседателот на Советот Павлина Црвенковска.

Откако го констатира присуството на членовите на Советот и нивното отсуство, со излагање на причините за членовите кои не се присутни на седницата го изложи предлог Дневниот ред за 399-та седница, со предлог истиот да се измени на следниот начин: По 2-та точка се додава нова точка 3 (Одлучување по приговор против одлука за распоредување во друг оддел од судија од Основен суд Куманово). Точка 3 (Разно) станува Точка 4 - (Разно).

Претседателот на Советот Павлина Црвенковска отвори расправа по предлог измените на Дневниот ред.

Откако констатира дека никој не се јави за збор Претседателот на Советот Павлина Црвенковска Дневниот ред со предлог измените го стави на гласање.

По гласањето констатира дека едногласно, со 13 гласа „За“ и ниту еден глас „Против“ е усвоен следниот:

**ДНЕВЕН РЕД**

1. Формирање на Комисии за увид и оцена на судии и претседатели на судови.
2. Формирање на Комисии за оценување на работата на судија и претседател на суд.
3. Одлучување по приговор против одлука за распоредување во друг оддел од судија од Основен суд Куманово
4. Разно.

**Точка 1**

(Формирање на Комисии за увид и оцена на судии и претседатели на судови)

По повод 1-та точка од дневниот ред претседателот на Советот Павлина Црвенковска информираше дека врз основа на Законот за Судски совет и Правилникот за начинот на формирање на Комисии за оценка на работатa на судиитe и претседателите на судовите квалитетот на водење на судската постапка се утврдува преку увид во пет предмети добиени по случаен избор од страна на АКМИС и пет предмети определени од оценуваниот судија, во периодот на оценување од страна на Комисија за увид и оцена на конкретниот судија составена од пет члена на судии од сите апелациони судови,односно од непосредно повисок суд.

Квалитетот на донесена одлука во судска управа се утврдува преку увид во пет предмети добиени по случаен избор од страна на АКМИС и пет предмети определени од оценуваниот претседател на суд, во периодот на оценување од страна на Комисија за увид и оцена на конретниот претседател на суд составена од пет члена судии на непосредно повисокиот суд.

Бројот на Комисите за увид и оцена го утврдува Судскиот совет на Република Северна Македонија.

Комисија за увид и оцена на судии на Основните судови формирани на Апелационото подрачје Битола, составена од двајца судии на Апелациониот суд Битола и по еден судија на Апелациониот суд Гостивар, Скопје и Штип.

Комисија за увид и оцена на судии на Основните судови формирани на Апелационото подрачје Гостивар, составена од двајца судии на Апелациониот суд Гостивар и по еден судија на Апелациониот суд Битола, Скопје и Штип.

Комисијата за увид и оцена на судии на Основните судови формирани на Апелационото подрачје Скопје, составена од двајца судии на Апелациониот суд Скопје и по еден судија на Апелациониот суд Битола, Гостивар и Штип.

Комисијата за увид и оцена на судии на Основните судови формирани на Апелационото подрачје Штип, составена од двајца судии на Апелациониот суд Штип и по еден судија на Апелациониот суд Битола, Скопје и Гостивар.

Комисијата за увид и оцена на судии на Апелационен суд Битола, Гостивар, Скопје Штип, е составена од петмина судии на Врховниот суд на Република Северна Македонија.

Комисијата за увид и оцена на судии на Управниот суд е составена од петмина судии на Вишиот управен суд.

Комисија за увид и оцена на претседател на Основните судови формирани на Апелационото подрачје Битола, составена од пет члена судии на Апелациониот суд Битола.

Комисија за увид и оцена на претседател на Основните судови формирани на Апелационото подрачје Гостивар, составена од пет члена судии на Апелациониот суд Гостивар .

Комисијата за увид и оцена на претседател на Основните судови формирани на Апелационото подрачје Скопје, составена од пет члена судии на Апелациониот суд Скопје.

Комисијата за увид и оцена на претседател на Основните судови формирани на Апелационото подрачје Штип, составена од пет члена судии на Апелациониот суд Штип .

Судскиот совет на Република Северна Македонија во рок од 15 дена пред отпочнување на постапката за оценување ги формира Комисиите за увид и оцена. Претседателот и членовите на Комисиите за увид и оцена, се избираат на седница на Судскиот совет, по случаен избор. Советот составува записник за изборот и истиот јавно го објавува на веб страната на Советот.

Имињата на сите судии се ставаат во идентични пликови и во кутија според судот во кој ја вршат судиската функција. Претседателот и членовите на Комисиите за увид и оцена се избираат со извлекување на пликовите од кутијата. Извлекувањето на пликовите го врши Генералниот секретар или друго лице определено од Советот.

По спроведеното ждребување, претседателот на Советот Павлина Црвенковска констатира дека се донесени следните Одлуки за формирање на Комисии за увид и оцена:

**1. О Д Л У К А**

СЕ ФОРМИРА Комисија за увид и оцена на судии на основните судови на апелационо подрачје Гостивар во состав од:

* **Мирјанка Гоцевска Стефановска** – претседател на Комисијата (судија на Апелационен суд Штип);
* **Беким Мехмеди** – член на Комисијата (претседател на Апелационен суд Гостивар);
* **Лилјана Ицкова** – член на Комисијата (судија на Апелационен суд Гостивар);
* **Санде Зиков** – член на Комисијата (судија на Апелационен суд Скопје);
* **Аце Бакиевски** – член на Комисијата (судија на Апелационен суд Битола).

Процедурално за збор се јави членот на Советот **Гордана Спиреска** и наведе дека по пат на ждрепка извлечен е претседателот на судот. Праша дали претседателот на судот треба да учествува во комисијата?

За збор се јави членот на Советот **Киро Здравев** и наведе дека ипретседателот на судот е судија, прв меѓу еднаквите. Констатира дека нема пречка за негово учество во Комисијата.

За збор се јави членот на Советот **Тања Чачарова Илиевска** и наведе дека претседателот на судот е пред се судија, прв меѓу еднаквите. Истакна дека нема законска пречка и не гледа причина зошто не би учествувал во Комисијата.

За збор се јави членот на Советот **Весна Дамева** и наведе дека исто така нема дилема дека претседателот на судот е судија, меѓутоа имаќи ја во предвид аналогијата на донесените подзаконски акти ја наметна дилемата дека би можел да постои судир на интереси. Наведе дека претседателот на судот дава мислење по однос на кандидатите и се поставува прашањето дали е во ред тој да учествува и во оценување и да го изрази своето мислење? Истакна дека тука се јавува дилема.

За збор се јави заменик претседателот на Советот **Селим Адеми** и појасни дека претседателот дава мислење кога се работи за кандидат кој доаѓа од редовите на сопствениот суд. Истакна дека тоа не е случај во дадената ситуација.

За збор се јави членот на Советот **Гордана Спиреска** и наведе дека нејзината дилема е околу ангажманот на претседателот, но ако се сите согласни истакна дека нема пречки.

За збор се јави членот на Советот **Весна Дамева** и побара службите да појаснат кои судии се изземени од ждрепка.

За збор се јави членот на Советот **Лорета Горгиева** и посочи дали кандидатите се изземени од ждребувањето?

За збор се јави државниот советник **Зоран Тапчановски** и наведе дека од садовите извлечени се судиите под суспензија и мирување.

**2. О Д Л У К А**

СЕ ФОРМИРА Комисија за увид и оцена на судии на основните судови на апелационо подрачје Штип во состав од:

* **Златко Анѓелковски** – претседател на Комисијата (судија на Апелационен суд Гостивар);
* **Корнелија Давчева** – член на Комисијата (претседател на Апелационен суд Штип);
* **Данка Ристова** – член на Комисијата (судија на Апелационен суд Штип)
* **Јетмире Ајдини Бошњаку** – член на Комисијата (судија на Апелационен суд Скопје);
* **Татјана Сусулеска** – член на Комисијата (судија на Апелационен суд Битола).

**3. О Д Л У К А**

СЕ ФОРМИРА Комисија за увид и оцена на судии на Управниот суд во состав од:

* **Фани Илиевска** – претседател на Комисијата (судија на Вишиот управен суд);
* **Дијана Димитрова** – член на Комисијата (судија на Вишиот управен суд);
* **Рина Исени** – член на Комисијата (судија на Вишиот управен суд);
* **Загорка Тноковска** – член на Комисијата (судија на Вишиот управен суд);
* **Мирјана Василевска** – член на Комисијата (судија на Вишиот управен суд).

**4. О Д Л У К А**

**СЕ ФОРМИРАAT Комисии** за увид и оцена на судии на основните судови на апелационо подрачје Скопје во состав од:

1.**Лидија Димчевска** – претседател на Комисијата (претседател на Апелационен суд Скопје);

* **Енвер Беџети** – член на Комисијата (судија на Апелационен суд Скопје);
* **Изет Исмаили** – член на Комисијата (судија на Апелационен суд Гостивар);
* **Александар Камбовски** – член на Комисијата (судија на Апелационен суд Битола);
* **Софија Манева** – член на Комисијата (судија на Апелационен суд Штип).

2. Комисија за увид и оцена на судии на основните судови на апелационо подрачје Скопје во состав од:

* **Африм Јакупи** – претседател на Комисијата (судија на Апелационен суд Гостивар);
* **Ќенанзија Мехмед** – член на Комисијата (судија на Апелационен суд Скопје);
* **Агим Мислими** – член на Комисијата (судија на Апелационен суд Скопје);
* **Љиљана Чочковска** – член на Комисијата (судија на Апелационен суд Битола);
* **Тони Делев** – член на Комисијата (судија на Апелационен суд Штип).
* 3. **Анита Бошковска** – претседател на Комисијата (судија на Апелационен суд Скопје);
* **Роза Георгиева** – член на Комисијата (судија на Апелационен суд Скопје);
* **Ѓерасим Ѓерасимовски** – член на Комисијата (судија на Апелационен суд Гостивар);
* **Петре Србиновски** – член на Комисијата (претседател на Апелационен суд Битола);
* **Славчо Тасев** – член на Комисијата (судија на Апелационен суд Штип).

Процедурално за збор се јави членот на Советот **Весна Дамева** и наведе дека бидејќи се три комисии за Апелационо подрачје Скопје однапред да се определи по колку кандидати ќе оценува секоја Комисија и да констатираат дали ќе се оди по редослед на кандидатите.

За збор се јави заменик претседателот на Советот **Селим Адеми** и наведе дека вонредно оценување се спроведува за сите судии кои што конкурирале во повисок суд. Истакна дека на таа комисија од спроведеното оценување ќе и биде потребна само оценката, позитивна или негативна.

За збор се јави членот на Советот **Мери Радевска** и замоли да не се расплинуваат без потреба во дискусија. Истакна дека е точно дека подоцна ќе се утврди по кој редослед која комисија кои кандидати ќе оценува, меѓутоа Комисијата за рангирање ќе утврди кандидатска листа. Истакна дека таа кандидатска листа не е готова и не може во моментот да се определи кои кандидати која комисија ќе оценува. Замоли да се изберат комисиите бидејќи се многу на број.

За збор се јави членот на Советот **Киро Здравев** и наведе дека Комисијата треба да оценува 48 кандидати. Претпостави дека поентата на колешката Весна Дамева е во насока на тоа дали Советот ќе определи која комисија кои кандидати ќе ги оцени или тоа ќе биде оставено на самите комисии.

За збор се јави членот на Советот **Весна Дамева** и наведе дека во таа насока е дискусијата, да не биде оставено на комисиите да ги бираат кандидатите, како би се исклучила секоја пристрасност.

За збор се јави претседателот на Советот **Павлина Црвенковска** и предложи како би се исклучила секаква пристрасност да се направи список на кандидати по азбучен редослед подеднакво поделен со бројот на формираните комисии.

**5. О Д Л У К А**

**СЕ ФОРМИРА Комисија** за увид и оцена на судии на апелационите судови во состав од:

* **Беса Адеми** – претседател на Комисијата (претседател на Врховниот суд на РСМ);
* **Лидија Мартинова** – член на Комисијата (судија на Врховниот суд на РСМ);
* **Шпенд Деваја** – член на Комисијата (судија на Врховниот суд на РСМ);
* **Мирјана Радевска Стефкова** – член на Комисијата (судија на Врховниот суд на РСМ);
* **Џемали Саити** – член на Комисијата (судија на Врховниот суд на РСМ).

**6. О Д Л У К А**

СЕ ФОРМИРА Комисија за увид и оцена на претседатели на основни судови на апелационо подрачје Битола во состав од:

* **Анита Милошевска** – претседател на Комисијата (судија на Апелациониот суд Битола);
* **Виолета Костовска** – член на Комисијата (судија на Апелациониот суд Битола);
* **Зоран Караџовски** – член на Комисијата (судија на Апелациониот суд Битола);
* **Никола Крстески** – член на Комисијата (судија на Апелациониот суд Битола);
* **Петкана Јадровска** – член на Комисијата (судија на Апелациониот суд Битола).

**7. О Д Л У К А**

СЕ ФОРМИРА Комисија за увид и оцена на претседатели на основни судови на апелационо подрачје Скопје во состав од:

* **Ѓорѓи Радојков** – претседател на Комисијата (судија на Апелациониот суд Скопје);
* **Букурије Ајдини** – член на Комисијата (судија на Апелациониот суд Скопје);
* **Лидија Зимбовска** – член на Комисијата (судија на Апелациониот суд Скопје);
* **Мелек Алија Елези** – член на Комисијата (судија на Апелациониот суд Скопје);
* **Наташа Савовска Димитровска** – член на Комисијата (судија на Апелациониот суд Скопје);

**8. О Д Л У К А**

СЕ ФОРМИРА Комисија за увид и оцена на претседатели на основни судови на апелационо подрачје Штип во состав од:

* **Светлана Јованова** – претседател на Комисијата (судија на Апелациониот суд Штип);
* **Весна Димитриевска Накова** – член на Комисијата (судија на Апелациониот суд Штип);
* **Кирче Донев** – член на Комисијата (судија на Апелациониот суд Штип);
* **Корнелија Давчева** – член на Комисијата (претседател на Апелациониот суд Штип);
* **Софија Манева** – член на Комисијата (судија на Апелациониот суд Штип).

**9. О Д Л У К А**

СЕ ФОРМИРА Комисија за увид и оцена на претседатели на основни судови на апелационо подрачје Гостивар во состав од:

* **Абдулбари Рамадани** – претседател на Комисијата (судија на Апелациониот суд Гостивар);
* **Али Алиу** – член на Комисијата (судија на Апелациониот суд Гостивар);
* **Велко** **Страшевски** – член на Комисијата (судија на Апелациониот суд Гостивар);
* **Шефајет Хајдари** – член на Комисијата (судија на Апелациониот суд Гостивар);
* **Рафис Идризи** – член на Комисијата (судија на Апелациониот суд Гостивар).

Претседателот на Советот Павлина Црвенковска констатира дека е исцрпена 1-та точка од Дневниот ред и дека ќе се премине на постапување и одлучување по 2-та точка од Дневниот ред.

**Точка 2**

(Формирање на Комисии за оценување на работата на судија и претседател на суд)

По повод 2-та точка од дневниот ред претседателот на Советот Павлина Црвенковска информираше дека врз основа на Правилникот за формирање и работење на Комисиите на Судскиот совет за редовно и вонредно оценување Koмисиите за редовно и вонредно оценување се избираат од редот на членовите на Советот со право на глас по пат на ждрепка. Претседателот на комисијата се избира со ждрепка од редот на членовите на Комисијата. Комисиите за редовно и вонредно оценување се составени од три члена на Советот, од кои два се од редот на членовите избрани од страна на судиите, а еден од редот на членовите избран од Собранието на РСМ. Во Комисијата за повторно оценување не може да членуваат лицата кои се членови на Комисијата за оценување.

Бројот на Комисиите го утврдува Судскиот совет на Република Северна Македонија. Комисиите се формираат за редовно или вонредно оценување, и имаат мандат да го спроведат само оценувањето за кое истите се формирани. За секое следно редовно или вонредно оценување Советот формира Комисии.

Процедурално за збор се јави членот на Советот **Лорета Горгиева** и наведе дека на претходната седница кога е формирана комисијата од чл. 2 од Правилникот ја напуштила седницата од здравствени причини и немала можност да дискутира по извршениот избор, меѓутоа кога дознава за составот на Комисијата и се јавува дилема.

Истакна дека во чл. 2 од Правилникот е утврдено дека „Рангирање на кандидатите за избор на судија во повисок суд го врши Комисија од тројца членови избрани по пат на ждрепка од редот на членовите на Судскиот совет на Република Северна Македонија со право на глас од кои еден член е од членовите избрани од Собранието и еден е од избраните членови кои се припадници на заедниците кои не се мнозинство во Република Северна Македонија, а од нив по пат на ждрепка се избира претседателот на Комисијата.“ Третиот член задолжително е од редот на судиите.

Укажа дека избраната Комисија не соодветстува со пропишаното во Правилникот. Праша зошто се нагласува начинот и составот на комисијата? Посочи дека на ист начин се поставени Комисиите по кои се одлучува по барање за утврдување на одговорност. Истакна дека ждребуваната Комисија не е прописно поставена согласно чл. 2 од Правилникот.

За збор се јави членот на Советот **Весна Дамева** и наведе дека не се согласува со излагањето на колешката Лорета Горгиева. Истакна дека во Правилникот е кумулативно определено и еден член од заедниците и еден член од Собранието. Посочи дека нема предвидено разлика во Правилникот дали членот што треба да е од заедниците треба да е судија или не треба да е судија. Констатира дека забелешката не е на место.

За збор се јави членот на Советот **Мери Радевска** и наведе дека и за нејзе ова преставува дилема. Истакна дека е важно стручноста да се цени. Посочи дека е штета што на претходната седница не е дискутирано на таа тема туку е преминато преку изборот бидејќи биле избрани членови и од националностите и од Собранието, меѓутоа се поставува прашање дали треба двајца членови во Комисијата да бидат од Собранието, а еден член од редот на судиите на помал број членови во Советот од Собрание наспроти мнозинството членови во Советот кој се судии.

За збор се јави претседателот на Советот **Павлина Црвенковска** и наведе дека ако се оди по аналогија како се бираат сите комисии за известители тогаш би требало по таа аналогија да се оди и согласно со чл. 2 од Правилникот и да има двајца членови на Комисијата од судиите од кои еден од Собрание и еден припадник од заедниците.

За збор се јави членот на Советот **Мери Радевска** и наведе дека е точно дека во правилникот не е разграничено. Истакна дека е факт дека Комисијата заседавала и е во состојба да брзо ги презема сите дејствија и да функционира.

За збор се јави членот на Советот **Сашко Георгиев** и посочи дека не е конкретно наведено во законот дека мора да биде идентично како во комисиите на известители, двајца членови судии и еден член од Собранието. Истакна дека се бара само да е запазена националноста и да е запазено еден член да е од Собранието. Констатира дека не гледа дилема во тој дел.

За збор се јави членот на Советот **Весна Дамева** и наведе дека ако во моментот е дискутабилно со оглед на сериозноста и сензитивноста на цела ситуација предложи да се даде пауза да се прочитаат законските одредби и да се оди по аналогија, меѓутоа пак ќе повтори дека нема да се согласи со менување на составот на Комисијата, бидејќи Правилникот не наметнува таква обврска. Истакна дека ако се има волја може да се прецизира Правилникот, а отпосле да се изберат членови.

За збор се јави заменик претседателот на Советот **Селим Адеми** и предложи да се избираат следните комисии, а ако сеуште постои дилема во продолжение ќе се направат измени.

За збор се јави членот на Советот **Лорета Горгиева** и наведе дека како судија нема дилеми и ќе повтори дека ако интенцијата на законодавецот и при формирањето на Советот била да 8 членови се од редот на судиите, а 5 од страна на Собранието и да се води сметка за рамноправната застапеност со тоа што секој пат акцентот се става на задолжително поголем да биде бројот на судиите во сите комисии истакна дека ако се зборува токму за оценување на кандидати за судии за унапредување тоа е духот и на законот и на основа на тоа разработениот правилник. Потенцира дека од таа причина укажува во дадениот момент, во фазата пред да се пристапи кон ждребување на останатите комисии.

За збор се јави членот на Советот **Весна Дамева** и наведе дека интенцијата на законодавецот не може да им биде позната и од таа причина се бара автентично толкување. Истакна дека имајќи ја во предвид аналогијата при формирање на комисии по однос на барања за утврдување на одговорност утврдено во чл. 63 од Законот за Судски совет каде е предвидено дека Комисија на известители е составена од три членови, од кои два се од редот на членовите избрани од страна на судиите, а еден од редовите избрани од Собранието, меѓутоа ако во Законот е децидно наведено во Правилникот е предвидено дека еден член е од Собранието, еден член е од заедниците и еден член е од судиите. Праша зошто се создава дилема? Истакна дека како да се сака пред јавноста да се презентира погрешна слика. Замоли да се почитува законот и подзаконските акти. Укажа дека ако никаде не е забрането истото е дозволено, особено што Правилникот е дециден, а и Законот во однос на формирањето на Комисиите за утврдување на одоговорност.

За збор се јави членот на Советот **Тања Чачарова Илиевска** и наведе дека ако е во сила Правилникот значи дека тогаш треба Правилникот да се менува. Истакна дека ако Правилникот е донесен согласно законот, Правилникот е донесен од страна на Советот и автентично толкување на одредба од Правилникот може да даде само Советот.

Укажа дека во зависност од тоа дали Комисијата избрана минатата седница е правилно составена или не, од тоа прашање понатаму зависи изборот на преостанатите две комисии, бидејќи тие членови се изземени.

Се сложи за пауза во насока на расчистување на дилемите.

Претседателот на Советот Павлина Црвенковска во насока на одржување на работен состанок даде **ПАУЗА** од 30 минути.

Седницата продолжи во 12:15 минути.

За збор се јави членот на Советот **Лорета Горгиева** и наведе дека сака да се произнесе Советот по однос на нејзиниот предлог за неправилниот состав на претходно формираната Комисија пред да се продолжи со формирањето на преостанатите комисии. Побара да биде нотирано формално на записник дека е донесена одлука, дека некој реагирал на неправилниот состав на Комисијата. Истакна дека не може да премине преку тоа без да има трага дека е реагирано, дека е расправано и дека е донесена одлука за да е чисто дека е продолжено со одлуката која е донесена.

За збор се јави претседателот на Советот **Павлина Црвенковска** и наведе дека е дојдено до согласност дека мора да се постапува согласно Правилникот кој што е донесен и во кој што во чл. 2 децидно е наведено кој е составот на Комисијата за рангирање на кандидати.

За збор се јави членот на Советот **Лорета Горгиева** и реплицираше на претседателот на Советот дека не е децидно наведено, доколку било децидно наведено немало да се јават дилеми.

За збор се јави претседателот на Советот **Павлина Црвенковска** и наведе дека можеби не е во духот на Законот бидејќи факт е дека сите останати комисии се формираат со двајца членови од судиите и еден член од Собрание, но во Правилникот кој што е донесен е поинаку регулирано. Посочи дека во Законот за Судски совет не постои децидна одредба која што го опфаќа конкретното прашање.

За збор се јави членот на Советот **Лорета Горгиева** и наведе дека Правилникот точно зборува во духот на законот. Истакна дека од истите причини во новиот Правилник донесен пред извесно време е запазена процедурата, односно составот на Комисијата е прецизно наведен. Посочи дека оттука не смета дека е погрешно напишано тоа што е во Правилникот, но Правилникот само нагласува да се води сметка да во составот на Комисијата има еден член од заедниците и еден член од избраните од Собранието. Истакна дека тоа никако не е поразлично од тоа што провејува низ целиот Закон во врска со Комисиите и составот на истите. Потенцираше дека и да е осамена во размислувањето, сите да мислат поинаку правилно е и законито да формално по нејзиниот предлог се донесе одлука со гласање за да може да се пристапи кон формирање на другите комисии со ждребување.

За збор се јави заменик претседателот на Советот **Селим Адеми** и наведе дека доколку тој би ја водел седницата ќе предложел на предлагачот на наредна седница да побара единствена точка за преиспитување на Одлуката за формирање на Комисијата за рангирање. Истакна дека во моментот сосема друга точка е на дневен ред и да се носи одлука за донесена одлука истакна дека не држи место во конкретната точка на дневен ред. Наведе дека од работниот состанок одржан за време на паузата мнозинството членови носат заклучок дека Одлуката за формирање на Комисијата за рангирање не се коси со одредбите од Правилникот. Посочи дека не е целисходно да се гласа и носи одлука кога однапред се знае резултатот.

За збор се јави членот на Советот **Лорета Горгиева** и наведе дека расправата е отворена, прекината и сега продолжува. Истакна дека мора да има епилог за да може да се продолжи понатаму. Укажа дека е од големо значење првично да се одлучи за составот на Комисијата за рангирање пред да се пристапи по одлучување за останатите комисии, со оглед на фактот да членовите на Комисијата за рангирање се изземени од ждребување и учество во наредните комисии. Истакна дека за да биде процедурално коректно при изборот на наредните комисии треба да се стави на гласање нејзиниот предлог, да не се прифати како би можеле да имаат правилен легитимитет наредните комисии кои ќе се изберат по пат на ждрепка.

За збор се јави членот на Советот **Тања Чачарова Илиевска** и упати прашање до колешката Лорета Горгиева што да се стави на гласање, Одлуката донесена минатата седница или Правилникот?

За збор се јави членот на Советот **Лорета Горгиева** и реплицираше дека станува збор за Одлука на Советот и за состав на Комисијата кој не се во духот на Правилникот.

За збор се јави членот на Советот **Тања Чачарова Илиевска** и реплицираше дека во таков случај како што истакнал и заменик претседател на Советотнема точка на дневен ред.

За збор се јави членот на Советот **Лорета Горгиева** и наведе дека ако така мислат сите истакна да се одбие предлогот да се стави на гласање. Истакна дека со тоа што никој нема да го прифати предлогот и стои единствена на таа линија на размислување и на читање со тоа ќе се даде легимитет на начинот на формирањето на наредните комисии и ќе биде чисто дека тоа е прифатено. Посочи да биде наредно да се дискутира дали има место да се навлегува кон измена на Правилникот. Повтори заради легитимитетот на наредните комисии да се одбие предлогот, записнички да се нотира и да биде правнички чисто.

За збор се јави членот на Советот **Весна Дамева** и наведе дека нејзиниот став се поклопува со ставот на заменик претседателот на Советот и со колешката Тања Чачарова Илиевска бидејќи веќе е почната точка на дневен ред и нема причина да се гласа за одлуката. Посочи дека кога мисли да се прифати предлогот на колешката Лорета Горгиева мисли дека предлогот е дали да продолжи седницата или не. Истакна дека седницата веќе е започната и замоли да се зачува нивото на Судскиот совет и да не се излегува со изјави од типот „легитимитетот да се доведе во прашање“ на било која одлука. Укажа дека одлуката е донесена и секој може да ја спори во соодветна постапка. Констатира дека во моментот нема можност да се гласа дали е во ред одлуката што претходно е донесена.

За збор се јави членот на Советот **Лорета Горгиева** и побара да се нотира на записник дека нејзиниот предлог е одбиен да се стави на гласање.

За збор се јави претседателот на Советот **Павлина Црвенковска** и наведе дека целокупната дискусија е нотирана на записник.

За збор се јави членот на Советот **Лорета Горгиева** и побара да се нотира на записник дека предлог е одбиен и не е прифатен без оглед што не е гласано, бидејќи од дискусиите произлегува.

За збор се јави претседателот на Советот **Павлина Црвенковска** и наведе дека предлогот не треба да се стави на гласање за да не се комплицира постапката. Истакна дека одлуката е донесена на минатата седница и не е во ред по втор пат да се гласа за нешто што се гласало на минатата седница.

Наведе дека предлогот на колешката Лорета Горгиева да се стави како точка на дневен ред преиспитување на формирањето на комисијата која што е формирана минатата седница не е точка на дневен ред, по истото е одлучувано, донесена е одлука и од таа причина се продолжува понатаму со избор на комисиите.

По спроведеното ждребување, претседателот на Советот Павлина Црвенковска констатира дека се донесени следните Одлуки за формирање на Комисии за редовно и вонредно оценување:

**1. О Д Л У К А**

СЕ ФОРМИРАAT Комисии за оценување на работата на кандидати за судии и за претседатели на судови и тоа:

Комисија за оценување на работата на кандидати за судии на Апелационен суд Скопје и за претседатели на Комисија за оценување на работата на кандидати за судии на Апелационен суд Скопје и за претседатели на Основен кривичен суд Скопје и Основен суд Куманово, во состав од:

* **Сашко Георгиев** – претседател на Комисијата (член на Судскиот совет на РСМ);
* **м-р Миљазим Мустафа** – член на Комисијата (член на Судскиот совет на РСМ);
* **Ханиф Зендели** – член на Комисијата (член на Судскиот совет на РСМ).

 Комисија за оценување на работата на кандидати за судии на Врховниот суд на РСМ, Апелациониот суд Гостивар, Основен кривичен суд Скопје, Основен суд Штип и за претседатели на Основен суд Берово, Основен суд Виница, Основен суд Ресен и Основен суд Тетово, во состав од:

* **Гордана Спиреска** – претседател на Комисијата (член на Судскиот совет на РСМ);
* **Зоран Теофиловски** – член на Комисијата (член на Судскиот совет на РСМ);
* **м-р Тања Чачарова Илиевска** – член на Комисијата (член на Судскиот совет на РСМ).

Процедурално за збор се јави членот на Советот **Лорета Горгиева** и наведе дека има забелешка на конкретната комисија. Посочи дека во комисијата нема член припадник на македонската заедница.

За збор се јави заменик претседателот на Советот **Селим Адеми** и наведе дека не е прв пат конкретното прашање да се покрене, за тоа е расправано во минатото. Посочи дека најголем поборник за конкретното прашање е Зоран Караџовски поранешен претседател на Советот. Укажа дека законот не ја предвидува обврската дека во комисиите мора да има еден член припадник на најбројната заедница.

За збор се јави членот на Советот **Лорета Горгиева** и наведе дека ако законот води сметка за рамноправна застапеност на заедниците кој се помалубројни како членови во Советот, ако води сметка за застапеност правилна на членовите избрани од страна на Собранието кој се помалубројни од членовите избрани од редот на судиите истакна дека нема место да се дискутира дека мора да има застапеност и од страна на македноците.

За збор се јави заменик претседателот на Советот **Селим Адеми** и наведе дека законот не ја предвидува обврската дека во комисиите мора да има еден член припадник на македонската заедница.

За збор се јави членот на Советот **Лорета Горгиева** и реплицираше да проблематиката биде во фокус и да се реагира при следните измени на законот.

Процедурално за збор се јави членот на Советот **Мери Радевска** и го постави прашањето дали има пречка ако членовите на комисиите учествуваат и во рангирањето и во повторното оценување?

За збор се јави заменик претседателот на Советот **Селим Адеми** и наведе дека Комисијата за рангирање не може да изготви Конечна ранг листа додека не се заврши со целокупното оценување. Истакна дека Комисијата за рангирање ќе постапува откако ќе се заврши со оценувањето, а пред тоа не може да постапува.

За збор се јави членот на Советот **Мери Радевска** и наведе дека поаѓајќи од фактот дека чл. 10 не предвидува дека мора да има членови избрани од парламентот, а остануваат тројца членови што не се избрани во ниедна комисија да бидат избрани за членови во Комисијата за повторно оценување да не постои колизијата еден од членовите да учествува и во оценување и во рангирање?

За збор се јави членот на Советот **Лорета Горгиева** и наведе дека повторно се враќа на нејзината првична дискусија за првиот состав на комисијата затоа што ќе се дојде во ситуација да член кој учествува во првата комисија на крај заради недостиг на членови и заради неправилниот состав на комисијата дојде до тоа да тој учествува во повторно оценување, а потоа треба да изготвува ранг листа.

Истакна дека целта на нејзините дискусии се да не се остави сомнеж дека нестручно и несоодветно се формирани комисиите.

За збор се јави членот на Советот **Весна Дамева** и наведе дека ако се има во предвид чл. 1 и чл. 2 од Правилникот за формирање и работење на комисиите, јасно е наведено во чл. 1 дека се формира Комисија за оценување на работата на судија и претседател и Комисија за повторно оценување и во чл. 2 е уреден начинот како комисиите треба да бидат составени. Истакна дека не и е познато во што е дилемата. Посочи дека начинот на формирање на комисии е регулиран во чл. 2 и во тој член е предвидено дека треба да е составена од три члена на Советот од кои два се од редот на членови избрани од страна на судиите, а еден од редот на членовите избрани од Собранието. Праша за какви повреди, за каква нелегитимност станува збор? Замоли да се постапува исклучиво согласно Правилникот и да се имаат во предвид членовите како што се предвидени и формата на формирање на комисиите.

За збор се јави заменик претседателот на Советот **Селим Адеми** и наведе дека ниту во Законот и ниту во Правилниците не е предвидено дека претседателот на Советот се иззема од учество во комисиите на Советот, но со оглед на преголемите ангажмани на претседателот на Советот направени се отстапки од законот. Истакна дека никаде во законот не предвидено дека трочлента Комисија за рангирање треба да се изземе од учество во останатите комисии, но консезуално така е договорено.

За збор се јави членот на Советот **Весна Дамева** и наведе дека ако така се постапи ќе се повреди чл. 2. Побара да се нотира на записник дека во таков случај Комисијата ќе биде неправилно составена.

За збор се јави заменик претседателот на Советот **Селим Адеми** и укажа да не се мешаат двете комисии. Истакна дека првата комисија е за рангирање, а втората комисија е за оценување. Посочи дека нема колизија. Наведе дека Законот укажува дека членовите што учествуваат во Комисијата за оценување не може да се учествуваат и во Комисијата за повторно оценување.

За збор се јави членот на Советот **Лорета Горгиева** и наведе дека повторно се враќаат назад на нејзината дискусија. Истакна дека кога математички стартно ќе се постави погрешно формулата за решавање на задачата понатаму и самата операција и на крај резултатот мора да биде грешен. Укажа дека ако била послушана дека е направена грешка во формирањето на првата комисија во моментот нема да се доведат во ситуација да калкулираат и да мора еден член во две комисии да учествува за кое нешто и законски нема место, не зборувајќи за прв степен и втор степен, бидејќи таму е чиста ситуацијата, меѓутоа ниеден член два пати да не се повторува ниту во рангирање, ниту во повторно оценување, ниту во прв степен.

За збор се јави членот на Советот **Тања Чачарова Илиевска** и наведе дека со оглед на фактот дека од колешката Лорета Горгиева на неколку пати се потенцира дека ако е послушана ќе се избрани правилно комисиите, нема да се повреди Законот, нема да се повреди Правилникот, а како не би се создала дилема дека е повреден ниту Законот, ниту Правилник при избор на Комисијата за рангирање избрана минатата седница истакна дека има желба да даде свое појаснување. При тоа појасни дека тргнувајќи од правилниците за формирање на комисии и начин на нивното работење каде што е утврдено дека бројот на комисиите го одредува Судскиот совет во зависност од потребите, во конкретниот случај нема дилема дека има потреба да се формираат 2 комисии за оценување, но некогаш ќе треба да се формираат и 5 комисии ако има поголем број на кандидати. Постави реторичко прашање што ќе се прави во таков случај, од каде ќе се најдат членовите на Советот кога составот на Судскиот совет е тој? Побара да не се мешаат работите и да се доведува во прашање нелегитимност на претходни одлуки на Советот и неправилности во избор и формирање на комисии затоа што такво нешто не постои. Посочи да не се прави од ништо проблем кога проблем не постои.

**2. О Д Л У К А**

СЕ ФОРМИРА Комисиja за повторно оценување на судија/претседател на суд во состав од:

* **Мирсад Суроји** – претседател на Комисијата (член на Судскиот совет на РСМ);
* **Лорета Горгиева** – член на Комисијата (член на Судскиот совет на РСМ);
* **Весна Дамева** – член на Комисијата (член на Судскиот совет на РСМ);

Претседателот на Советот Павлина Црвенковска констатира дека е исцрпена 2-та точка од Дневниот ред и дека ќе се премине на постапување и одлучување по 3-та точка од Дневниот ред.

**Точка 3**

(Одлучување по приговор против одлука за распоредување во друг оддел од судија од Основен суд Куманово)

По повод 3-та точка од дневниот ред претседателот на Советот Павлина Црвенковска збор му даде на членот на Советот Ханиф Зендели во својство на координатор на Основниот суд Куманово.

За збор се јави членот на Советот **Ханиф Зендели** и информираше дека од страна на Ѓиљсиме Шабани, судија на Основен суд Куманово е поднесен приговор против одлуката на ВД Претседателот на Основен суд Куманово СУ-04-1652/21-1 од 14.03.2022 година, поднесен на 30.03.2022 година, а примен во Советот на 04.04.2022 година.

Наведе дека со оглед дека се работи за приговор на измени и дополнување на Годишен распоред за работа, а ако се има во предвид рокот од 3 дена за поднесување на приговор по однос на кој Советот треба да расправа и донесе одлука во рок од 7 дена истиот е ставен на дневен ред на денешната седница, но бидејќи во моментот нема доволно докази да се постапува по однос на приговорот предложи по истиот да се одлучи на наредната седница од кога ќе се прибават сите потребни списи.

 Претседателот на Советот Павлина Црвенковска констатираше дека повеќе никој од членовите на Советот не се јави за збор.

Од тие причини Претседателот на Советот Павлина Црвенковска констатираше дека е исцрпен дневниот ред за 399-та седница на Советот и дека истата е завршена во 12:55 часот.

**Напомена:** Тонскиот запис е составен дел на овој записник.

**СУДСКИ СОВЕТ НА**

**РЕПУБЛИКА СЕВЕРНА МАКЕДОНИЈА**

Претседател,

Павлина Црвенковска

**Изработил:** Ален Раденковиќ

**Одобрил**: Весна Толева